DIE manne moet nou rustig iewers ‘n koffie gaan drink en die volgende aandagtig deurlees totdat die waarheid insink: In hierdie land word ‘n unieke spesie aangetref wat jy nêrens anders ter wêreld sal kry nie naamlik die Namibiese meisie. (As al die mans nou klaar hulle siniese gelag onder bedwang gebring het, lees asseblief verder.)
Want waar anders sal jy vrouens kry wat ‘n kudu kan jag, kan verwerk, die bakkie se band ruil, dieselfde kudu in steakvorm kan voorsit vir vyftig gaste en nie terapie hoef te kry as sy in een van die prosesse ‘n nael tjip nie.
En soos altyd het een van die manlike kollegas gou oor my skouer kom lees en amper my agterkop weggeblaas van verontwaardiging. (Nee, vir ‘n verandering was dit nie Neels nie.) “Wattttt, spoeg die man. “Namibië het die lelikste girls in die wêreld. Nou probeer jy hulle so bemark?”
Ek lag vir hom, want dis nonsens. En as hy verwys na die plooie en die dikwels sonverskroeide gesigte moet hy net sê. Ons KAN ook rome aanplak en nooit in die son verskyn nie sodat ons op 80 soos 18 lyk, maar wie sal dan saamgaan op buitelugtrippies en die aas aansit op Henties? Wie sal bollemakiesies in die Swakopsee saam met die kinders maak en vir ure sandkastele bou, rekmerke en al? Waar sal hulle meisies kry wat duineborde teen 300 kilometer per uur kan hanteer en onthou het om die politoer saam te bring?